Les comissions de Bétera presenten els esbossos dels monuments fallers de 2019
26 de novembre de 2018

Dissabte passat les cinc comissions falleres de Bétera van revelar com seran els monuments fallers que plantaran les pròximes falles de 2019.

Una a una les comissions van anar desvetllant els esbossos dels monuments que ompliran de color, crítica, enginy i gràcia els carrers de Bétera. Van ser els artistes fallers els que van explicar el tema seues creacions així com la composició física de cada falla.

Els màxims representants de les falles de 2019 es van dur a més un esbós signat per l'artista, l'esbós del qual serà el monument del seu regnat.

A l'acte, celebrat a l'auditori de la Casa de Cultura, van acudir les Falleres Majors de Bétera, Omayra Calvo i Carla Gelde, acompanyades per les seues respectives Corts d'Honor. Tampoc van voler perdre este important acte l'alcaldessa de Bétera, Cristina Alemany, i la Regidora de Festes, Raquel Puig.

L'alcaldessa de Bétera, Cristina Alemany (Compromís), va destacar el factor sentimental dels monuments per damunt de l'estètica, el remat o la pintura, "el monument vos cohesiona com a col·lectivitat, fa comboi, crea pinya, quedeu-vos amb això i disfruteu tant com pugueu de les Falles per damunt de qualsevol rivalitat”.